În toată această poveste cu jurnaliști care nu sunt, de fapt, jurnaliști, adolescenții au fost carne de tun pentru niște adulți mânați de interese ideologice. Oamenii mari i-au atras în mod meschin într-o bătălie care nu este a lor.

Le-au denaturat declarațiile sau le-au prezentat altfel faptele pentru a obține reacția dorită de la ei. Și toate acestea pentru a-i discredita sau pentru a-i transforma în eroi fără voia lor.

Un Consiliu Național al Elevilor care va cere, în viitor, educație sexuală în școli e un pericol imediat pentru cei care împărtășesc valorile Coaliției pentru Familie. Așa că au vrut să elimine acum acest pericol. Și au făcut-o cu o doză inegalabilă de cinism și impostură.

Alex Mujdei este acum debusolat și dezamăgit. Nu se aștepta ca lucrurile să ia o așa întorsătură. Nu se aștepta să fie demis prin vot unanim. Nu i-a declarat, însă, reporterului Dela0.ro nimic rău de colegii de la Piatra-Neamț care l-au scos din for. A recunoscut că există bază legală în demersul lor. Ar putea contesta decizia, dar nu vrea să facă nimic momentan.

Alex Mujdei vrea să treacă această săptămână, să se mai așeze puțin lucrurile și să înțeleagă ce s-a întâmplat cu el. Irina Nastasiu, susține Alex, i-ar fi spus că sunt persoane care îl pot ajuta dacă se decide să conteste. Dacă Alex se decide, trebuie să o contacteze și îi va recomanda cu cine să vorbească.

Faptul că Alex Mujdei, un elev dintr-o comună de munte, provenit dintr-o comunitate cu reflexe tradiționale, nu e de acord cu introducerea educației sexuale în școli era o realitate și înainte de evenimentul de la Focșani. Această realitate nu a reprezentat vreodată, în sine, o problemă.

De altfel, Alex Mujdei nu e singurul care are această părere, anti-educație sexuală, ne-a spus-o chiar președintele CNE Petru Apostoaia. Vederile diferite nu înseamnă că nu pot lucra și decide împreună. În Consiliul Elevilor există diversitate de opinii și până să apară adulții și interesele lor, diversitatea nu a fost motiv de dispută printre elevi. Ori, cel puțin, n-a fost motiv de dispută publică.

Alți membri implicați involuntar în scandalul artificial inventat pe linia Vrancea-Neamț sunt la rândul lor dezamăgiți de cum s-au propagat declarațiile lor, de cum nimeni nu e interesat de adevăr, de valul de ură care a venit către ei.

Lucrurile s-au desfășurat amețitor de repede pentru elevi, susțin multiple surse consultate de Dela0.ro. Înfricoșător de repede.

Am găsit elevi la Neamț (membri în structura județeană a elevilor care l-a demis pe Alexandru Mujdei) ai căror părinți au primit deja, pe fondul scandalului, sfaturi via Whatsapp: să-și trimită copilul la duhovnic pentru că a luat-o pe calea greșită.